1993-1994 YILLARDA YaNGI YERLARNI O‘ZLAShTIRISh VA QADIMDAN SUG‘ORIB KELINAYOTGAN YERLARNI QAYTA TIKLASh YuZASIDAN KEChIKTIRIB BO‘LMAYDIGAN ChORA-TADBIRLAR TO‘G‘RISIDA

O‘zbekiston Respublikasida sug‘oriladigan yerlarni saqlab qolishga va aholi jon boshiga sug‘oriladigan ekin maydonlarning kamayib ketmasligiga nihoyatda muhim ahamiyat berib, Vazirlar Mahkamasi qaror qiladi:
 1. O‘zbekiston Respublikasida meloratsiya va suv xo‘jaligi vazirligi, Qishloq xo‘jaligi vazirligining 1993-1994-yillarda yangi yerlarni o‘zlashtirish va qadimdan sug‘orilib kelinayotgan yerlarni qayta tiklash to‘g‘risida Qoraqalpog‘iston Respublikasi Vazirlar Kengashi va viloyat hokimliklari bilan kelishilgan takliflari 1-2-ilovalarga* muvofiq qabul qilinsin. Yangi sug‘oriladigan yerlarni o‘zlashtirish suvni tejaydigan texnologiyalarni joriy etish hisobiga mavjud suv resurslari doirasida amalga oshirilsin.
 2. Qoraqalpog‘iston Respublikasi Vazirlar Kengashi, viloyat hokimliklari yangi sug‘oriladigan yerlarni o‘zlashtirish yuzasidan berilgan topshiriqqa muvofiq qisqa muddat ichida katta xarajatlarni talab qilmaydigan xo‘jalik ichki rezervlarini qishloq xo‘jaligi oborotiga kiritish imkoniyatini va maydonni belgilab chiqsinlar.
 Suv xo‘jaligi tashkilotlariga belgilangan ishlarni amalga oshirish uchun meliorativ jihatdan noqulay bo‘lgan zarur maydonlarni o‘z vaqtida ajratish ta’minlansin.
 3. O‘zbekiston Respublikasi Istiqbolini belgilash va statistika davlat qo‘mitasi, Moliya vazirligi Qoraqalpog‘iston Respublikasi Vazirlar Kengashiga, O‘zbekiston Respublikasi Meloratsiya va suv xo‘jaligi vazirligiga 1-bandda ko‘rsatilgan vazifalarni amalga oshirish uchun mablag‘ ajratishni nazarda tutsinlar.
 4. Mazkur qarorning bajarilishini nazorat qilish Vazirlar Mahkamasi Raisining birinchi o‘rinbosari I.H. Jo‘rabekov zimmasiga yuklatilsin. Bu ishlarning qanday amalga oshirilayotganligi 1993-yilning birinchi yarmi yakunlari bo‘yicha ko‘rib chiqilsin.